Pajjiżna jrid ikompli jittrasforma l-ekonomija tiegħu billi joħloq klima ekonomika u infrastruttura industrijali li tgħin it-twaqqif u t-tkattir ta' intrapriżi innovattivi. Aktar minn qatt qabel l-innovazzjoni se ssir il-mutur ewlieni tat-tkabbir ekonomiku, f'dinja dejjem aktar globalizzata u kompetittiva. Dan qalu x-Shadow Minister għall-Ekonomija Claudio Grech meta kien qiegħed jindirizza numru ta' studenti li kien u qed jipparteċipaw f'kompetizzjoni tal-ICT bl-isem li ġiet organizzata mill-ICT Students' Assocation fl-Università. Grech qal li t-tkabbir ekonomiku jiddependi minn investiment kontinwu; l-investiment jista' jikber biss jekk min qed jinvesti jkollu l-fiduċja li f'pajjiżna l-Gvern qiegħed imexxi r-riformi neċessarji biex jittrasforma l-ekonomija tagħna f'waħda innovattiva. Il-Partit Nazzjonalista jinnota b'sodisfazzjoni li fl-aħħar snin, pajjiżna kien qabad pass tajjeb. Pajjiżna rreġistra l-ogħla żieda ta' intrapriżi innovativi fl-Unjoni Ewropea fit-tliet snin bejn l-2010 u l-2012, meta mqabbel mat-tliet snin ta' qabel. Dan joħroġ minn statistika ppubblikata ricentament mill-aġenzija internazzjonali tal-istatistika, l-Eurostat. Dawn il-kisbiet huma riżultat ta' viżjoni ċara u ħidma ffukata fuq il-ħolqien ta' numru ta' setturi ta' valur miżjud għoli. Huwa f'dan l-isfond li l-Partit Nazzjonalista jibqa' jappella lill-Gvern biex jifrex il-pjan ekonomiku tiegħu b'mod partikolari b'rabta ma' dawk is-setturi l-aktar importanti. Hemm bżonn li nfasslu fejn irridu nieħdu l-ekonomija ta' pajjiżna għaxar u ħmistax-il sena oħra sabiex it-tkabbir ekonomiku jkun proċess naturali mingħajr skossi li jgħaqqad ġo fih il-politika tal-pajjiż kollu li jaħdem biex f'pajjiżna jinħoloq dejjem aktar ġid, temm jgħid Claudio Grech.
L-innovazzjoni hija ċ-ċavetta tal-futur ekonomiku ta' pajjiżna.